Omubaka omukyala owa Kampala Shamimu Malende ayagala ministry ekola ku nsonga za Kampala ejjibwewo, obuyinza bwonna bulekerwe KCCA.
Malende agamba nti okuteeka ba minister babiri mu Kampala yokka, kubeera kwonoona nsimbi za muwi wa musolo, nti kubanga Kampala erina ekitongole kiramba ekigirabirira ekya KCCA nga kwotadde n’abakulembeze abalonde.
Mu kiseera kino Kampala erimu ba minister babiri, Minsa Kabanda n’omubeezi we Kyofatogabye.
Omubaka Malende agambye nti government eremereddwa okutuusa obuweereza obusaanidde ku bantu ba bulijjo, olw’okutondawo ministries n’ebifo by’abakulembeze abasaasanyizibwako ensimbi empitirivu, mu kifo ky’okusaawo enteekateeka ennambulukufu ezitatambulira ku byabufuzi okuyamba abantu bonna.
Malende abadde mu program .”Gakuweebwa Munno” ku cbs 88.8,eweerezebwa Henry Mpinga Ssempijja.
Mu ngeri yeemu omubaka Shamimu Malende avumiridde entegeka y’okugobaganya abatembeeyi mu kibuga Kampala, naddala mu kiseera kino ng’ebyenfuna byakaweereege.
Asabye government eyimbule abatembeeyi bonna abaakwatibwa ku nguudo za Kampala, bateebwe bagende bayiiyize mu bitundu ebirala, saako abagoba ba bodaboda abakwatibwa olw’okusangibwa nga batadde ebipande bya bannabyabufuzi ku pikipiki zabwe, naddala abali ku ludda oluvuganya government.
lug_Latn lug_Latn lug_Latn lug_Latn lug_Latn lug_Latn lug_Latn